Zimenová, Zuzana, poslankyňa NR SR (2018-11-21):
Ďakujem pekne za slovo. Pán predsedajúci, vážení kolegovia, kolegyne, dovoľte mi, aby som nadviazala na predrečníkov v písomnej rozprave. Budem krátka, obrátim sa priamo na pána Danka. Pán Danko, ja som sa už dopoludnia vyjadrila vo faktickej poznámke aj k vášmu úvodnému vystúpeniu a apelovala som na vás, aby ste radšej sám z tejto funkcie odstúpili, aby ste sa sám vzdali tejto funkcie, pretože tento post iba dehonestujete. Ešte stále je čas, prosím, urobte to. Je len na vás pán, pán Danko, či ste schopný pochopiť a stráviť, že dnešná schôdza nie je útokom na vašu osobu, ako ste sa posťažovali hneď v jej úvode, ale je reakciou na smutný fakt, že na čele parlamentu stojí človek, ktorý z neho urobil v očiach verejnosti cirkus. Možno mi stále nerozumiete, ale to sú naozaj dve úplne odlišné veci. Táto schôdza skutočne nie je o vás a o snahe uškodiť vám, ale je o zhubnom vplyve aktuálneho predsedu parlamentu na celý zákonodarný zbor. Preto je táto schôdza pre nás akousi povinnou jazdou, akýmsi povinným očistným rituálom zákonodarného zboru v snahe prinavrátiť parlamentu a parlamentnej demokracii v očiach verejnosti aspoň zvyšky dôveryhodnosti. A je len na vás, pán Danko, či ste schopný sebareflexie a či skutočne chápete tento pravý význam práve prebiehajúcej schôdze. Špičkový politik, ktorému leží na srdci blaho krajiny, by s tým nemal mať problém. Problém je, že vy špičkový politik nie ste. No ešte stále môžete byť človekom, ktorý ma cit pre elementárne chápanie toho, čo je zlyhanie, hanba, nedôvera, a ako by mal príčetný človek naložiť so situáciou, keď ho toto všetko zavalilo ako kopa hnoja. Príčetný človek by sa snažil z nej čo najrýchlejšie vyhrabať a zaryto v nej nezotrvávať. Ak skutočne rozumiete tomu všetkému, čo doteraz v sále odznelo, mali by ste uznať svoje pochybenia, ako aj fakt, že každý vrátane vás je nahraditeľný a že vás už dávno mal niekto nahradiť. Preto vás zdvorilo žiadam, nesťažujte to viac ani sebe, ani nám, odíďte sám. Problémov spojených s vaším nekompetentným výkonom vo funkcii predsedu Národnej rady je totiž oveľa viac. Zbabelé skrývanie sa pred dôsledkami opísanej rigorózky je len špička ľadovca. Je pravda, že vaše lapsusy je ťažké priradiť k jednotlivým funkciám a pozíciám, ktoré zastávate, keďže ich je tak mnoho a keďže vy sám často a rád preskakujete z jednej roly do druhej. Raz sa vyjadrujete ako predseda strany, raz ako predseda parlamentu, raz ako člen koaličnej rady, pretože sa rád vyhrievate na politickom výslní a živíte tým v sebe pocit, že kumuláciou všetkých týchto funkcií ste pokorili minimálne politický Everest. Ale ono je to jedno, akú rolu práve hráte, vždy je to, ako som už dávnejšie v jednom blogu napísala, tragikomédia. Preto sa aj v tejto chvíli dá vytiahnuť na ilustráciu vašej nekompetentnosti hocičo. Za všetky udalosti pripomeniem jednu z roku 2017, pretože vtedy mi vaša nekompetentnosť a nedostatok politického citu doslova vyrazili dych. Na tlačovej konferencii k odpočtu prvého roka vedenia rezortu školstva ministrom Plavčanom, ktorá sa konala 15. marca 2017, v deň, keď ministerstvo školstva predstavilo dlho pripravovanú reformu vzdelávania, ktorá sa mala dotknúť všetkých žiakov a učiteľov na Slovensku, ste zhodnotili prácu jedného z rezortov patriacich strane SNS nasledovne, citujem: „Musím veľmi vyzdvihnúť reformu, ktorá sa deje v oblasti športu. Dnes sme dohodli s ministrom Plavčanom aj osobitné finančné zdroje pre futbalový a hokejový zväz a naším cieľom je aj zrealizovať výzvy na financovanie drobných investícií, akými sú napríklad oprava šatní.“ A potom ste veľmi nekompetentne zhrnuli problémy nášho školstva takto, opäť citujem: „Sám som otec dvoch maloletých detí a vnímam, aké problémy sú na základných školách. Zle sa mi pozerá napríklad na jedáleň, špinavý stôl, často príbor, s ktorým by nejedol nik, a to všetko sa snažím v pokynoch, ktoré dávam vo vzťahu k ministerstvu, realizovať. Ja sa odmietam deptať niečím, čo tu je povedzme ix rokov na Slovensku a trápi nás všetkých ako niečo, čo by nebolo riešiteľné.“ Pán predseda, problémom nášho školstva skutočne nie je špinavý príbor ani mastný obrus v školskej jedálni. Ako predseda jednej z koaličných strán, ktorá dosadzuje ľudí do ministerského kresla v rezorte školstva, by ste to mali vedieť. Mimochodom, aká strana, taký predseda a takí sú aj tí ľudia. Ale aj ako predseda parlamentu, kde v pléna aj na pôde školského výboru zaznievajú kritické hlasy, ktoré dopodrobna riešia problémy vo vzdelávaní, by ste to mali vedieť. Lenže vy neviete, čo skutočne trápi našich učiteľov a žiakov. Vy ste sa za nich na žiadnej koaličnej rade nebili. Vy ste sa na pôde parlamentu ani raz nepostavili za ich oprávnené požiadavky. Vy ste sa v žiadnej zo svojich rolí neusilovali práve z titulu svojej silnej pozície naplniť ich potreby. Pre vás je politika divadelná scéna, na ktorej chcete iba zožínať potlesk, a ešte je ňou aj zákulisie, kde sa skryto ťahá za nitky a kde sa pečú pofidérne dohody. Lenže politika je, pán Danko, celkom niečo iné. Politika je vážna vec, veľmi vážna vec. Predseda Národnej rady má v rukách obrovskú moc. A vám, pán Danko, práve preto, že politika nie je hračka, ale vážna vec s dôsledkami pre všetkých ľudí v tejto krajine, táto funkcia neprináleží. Preto vás ešte raz vyzývam, odstúpte, prosím, sám.